ET Euroopa Liidu Teataja C 99/18

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2012/C 99/10

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„SALE MARINO DI TRAPANI”

EÜ nr: IT-PGI-0005-0892-09.09.2011

KGT ( X ) KPN ( )

1. Nimetus:

„Sale Marino di Trapani”

2. Liikmesriik või kolmas riik:

Itaalia

3. Põllumajandustoote või toidu kirjeldus:

3.1. Toote liik:

Klass 1.8. Aluslepingu I lisas loetletud muud tooted (vürtsid jne)

3.2. Toote kirjeldus, mida punktis 1 esitatud nimetus tähistab:

Kaitstud geograafiline tähis „Sale Marino di Trapani” tähistab meresoola, mis on ekstraheeritud määratletud geograafilises piirkonnas asuvates Trapani, Paceco ja Marsala soolatiikidest (vt punkt 4).

Soola „Sale Marino di Trapani” keemilised näitajad on esitatud alljärgnevas tabelis.

Omadus või element Mõõtühikud „Sale Marino di Trapani” Lahustumatu jääk % < 0,2 Jääkniiskus % < 8 Naatriumkloriid (kuivaines) % > 97,0 Magneesium % < 0,70 Kaalium % < 0,30 Kaltsium % < 0,40 Sulfaadid % < 1,5 Raud mg/mg (ppm) < 20 Plii mg/kg (ppm) < 1,5 Tsink mg/kg (ppm) < 1 Vask mg/kg (ppm) < 1 Kroom mg/kg (ppm) < 0,15 Elavhõbe mg/kg (ppm) < 0,05 Kaadmium mg/kg (ppm) < 0,15 Arseen mg/kg (ppm) < 0,1 Jood mg/kg (ppm) > 0,70

Analüütilised määramised tuleb teha vastavalt koodeksis Codex Standard Alimentarius STAN 150-1985 sätestatud meetoditele.

Toode „Sale Marino di Trapani” peab olema järgmiste keemilis-füüsikaliste omadustega:

värvus: valge;

püsivad kristallid;

terade suurus erinev;

puuduvad lisa-, pleegitus-, säilitus- ja/või paakumisvastased ained.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Soola „Sale Marino di Trapani” kõik tootmisetapid alates soola tootmisest soolatiikides kuni soola kogumise ja töötlemiseni peavad toimuma punktis 4 määratletud geograafilises piirkonnas.

Töötlemine peab hõlmama ühte või mitut järgmistest etappidest:

— soola vastuvoolu pesemine sama tootmispiirkonna tiikide soolveest;

— tsentrifuugimine;

— jahvatamine kohalike veskites (traditsioonilised tuuleveskid) veskikivil või roostevabast terasest trummelveskites;

— kuivatamine keevkihiga ahjudes temperatuuril < 250 °C;

— mehaaniline sõelumine soola tera kindlaksmääratud suurusvahemike järgi selekteerimiseks.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Soola „Sale Marino di Trapani” turustatakse ühekordselt kasutatava garantiipitseriga toiduainete hoidmiseks ettenähtud materjalist pakendis, mille kaal võib olla: 1 000 kg, 25 kg, 10 kg, 5 kg, 2 kg, 1 kg, 750 g, 500 g, 250 g, 120 g, 100 g.

Lisaks ühenduse logole peab pakendil ja pakil olema selgelt ja loetavalt märgitud trükitähtedega nimetus „IGP — Sale Marino di Trapani”, mis värvi poolest on selgelt eristatav märgisest ja märgisel esitatud muudest andmetest.

4. Geograafilise piirkonna täpne määratlus:

Kaitstud geograafilise tähisega toote „Sale Marino di Trapani” tootmise geograafiline piirkond hõlmab Trapani, Paceco ja Marsala omavalitsusüksusi (Trapani provints). Veelgi täpsemalt hõlmab geograafiline piirkond soolakodasid, mis asuvad piki rannikut kulgeva nn soolatee ääres – lõunas on piiriks Marsala, põhjas Trapani ja läänes Vahemeri (sh Marsala laguuni saared: Isola Grande, Mothia ja Santa Maria) ning idas riigimaantee 115 (SS 115).

5. Seos geograafilise piirkonnaga:

5.1. Geograafilise piirkonna eripära:

„Sale Marino di Trapani” sool ekstraheeritakse Trapani, Paceco ja Marsala soolatiikidest, kus soolatootmise aluseks on Egeuse mere saarte kaitseala erakordselt puhta merevee varud, mida leidub kogu rannikul asuvas tootmispiirkonnas. Ranniku madal, mõnel juhul isegi keskmisest merepinnast veidi madalamal asuv maapind ja pinnase erakordselt vettpidav tekstuur on sobivad meresoola tootmiseks määratletud tootmispiirkonnas, kuna tootmisüksuste rajamine on tulemuslik ja majanduslikult tasuv. Napi mageveevaru ja tugeva merehoovusega tootmispiirkonna geograafilisest asendist on tingitud soola muutumatu tase ning värske merevee rohke juurdevool.

5.2. Toote eripära:

„Sale Marino di Trapani” on ilma lisa-, pleegitus-, säilitus- või paakumisvastaste aineteta täiesti looduslik sool, mida Itaalia ja ELi töötlevad tööstused hindavad kõrgelt selle puhtuse pärast.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

„Sale Marino di Trapani” on nii majandus- kui tarbimisnäitajate poolest pikaajalise hea mainega Itaalias ja rahvusvaheliselt. Soola „Sale Marino di Trapani” tootmise ja kogumise pikaajalist traditsiooni kinnitab ajalooline teave selle kohta, et 3 000 aastat tagasi oli sool ehk nn valge kuld foiniiklaste jaoks oluline kaubaartikkel. Esimene tegelik tõend Trapani soolatiikide kohta on Araabia geograafi Al-Abu 'Abd Allah Muhammadi (rohkem tuntud kui Idrisi või Edrisi) 1154. aastal normannide ja Sitsiilia kuninga Roger II jaoks koostatud raamatus „Horisondi taha ihaleja reisid”, milles on kirjeldatud Trapani linnavärava juures asunud soolatiike. Sajandeid Trapani visiitkaardiks olnud soolatiigid tegid linna tuntuks kogu Euroopas – tänu tugeva päikesepaiste, pidevate tuulte ja harvade vihmade poolest soodsale kliimale oli see piirkond looduslikult sobiv paik soola tootmiseks.

Statistika- ja kaubandusandmetest nähtub soola „Sale Marino di Trapani” hea maine 16.–17. sajandil. Pärast Küprose vallutamist türklaste poolt 1572. aastal valisid Veneetsia vabariik ja Milaano hertsogiriik just Trapani oma eelistatud soolaturuks, kuigi Berletta ja Valona turud asusid lähemal.

Soola „Sale Marino di Trapani” maine on püsinud kuni tänapäevani ning loodusparkide Riserva Naturale Orientata Isole dello Stagnone ja Riserva Naturale Orientata delle Saline di Trapani e Paceco rajamine on seda isegi soodustanud. Pärast loodusparkide rajamist on nõudlus soola „Sale Marino di Trapani” järele märgatavalt suurenenud mitte üksnes selle juba kaubanduslikult saavutatud olulise tootekvaliteedi, vaid ka selle piirkonna kui kaitstud ja keskkonnaalase järelevalve all oleva paiga kuvandi tõttu. Ei ole sugugi juhuslik, et sellised arukad ja valivad toiduainetetööstused nagu singitootja Emilia, piimatoodete tootja Ragusa ning muud Sitsiilia ja Campania konservitööstused on otsustanud kasutada soola „Sale Marino di Trapani” oma tootmisprotsessis. Põhjuseks on eelkõige soola puhtus, mida 1900. aastate alguses hinnati eelkõige Põhja-Euroopa kalakonservitööstuses.

Seda mainet on kinnitatud (eriti rahvusvahelisel tasandil) 1910. aastal Buenos Aireses toimunud üritusel Exposición Internacional de Medicina e Higiene tootele omistatud kuldmedaliga.

Piirkonna vastu tuntakse suurt huvi ka nn soolatee tõttu – see on tootmispiirkonda järgiv rannikutee, mis piirneb põhjas Trapani linna ja lõunas Marsala linnaga ning läbib Paceco omavalitsusüksuse. 1995. aastal esitati kõnealune tee Euroopa Liidu poolt toetatud Euroopa turismi ja keskkonna-alase auhinna nominendiks.

Viide spetsifikaadi avaldamisele:

Ministeerium algatas riikliku vastuväitemenetluse, avaldades kaitstud geograafilise tähise „Sale Marino di Trapani” spetsifikaadi tunnustamise ettepaneku ametlikus teatajas Official Gazette of the Italian Republic nr 163, 15. juuli 2011.

Toote spetsifikaadi täielik tekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja toiduohutus”; ekraanil üleval paremas nurgas) ning seejärel „Disciplinari di Produzione all’esame dell’UE”.

(1) ELT L 93, 31.3.2006, lk 12.